## Odluka o davanju suglasnosti trgovačkom društvu VIPnet d.o.o. na Standardnu ponudu pristupa mreži i međusobnog povezivanja VIPnet d.o.o.

### NN 42/2009 (6.4.2009.), Odluka o davanju suglasnosti trgovačkom društvu VIPnet d.o.o. na Standardnu ponudu pristupa mreži i međusobnog povezivanja VIPnet d.o.o.

HRVATSKA AGENCIJA ZA POŠTU I ELEKTRONIČKE KOMUNIKACIJE

960

Temeljem članka 14. stavka 4., članka 128. stavka 2. Zakona o elektroničkim komunikacijama (»Narodne novine« br. 73/08; dalje u tekstu: ZEK), u skladu s člankom 12. stavkom 1. točkom 5. i stavkom 3., člankom 56. stavkom 4. Zakona o telekomunikacijama (NN br. 122/03, 158/03, 60/04 i 70/05; dalje u tekstu: Zakon) i člankom 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP), u postupku donošenja standardne ponude pristupa mreži i međusobnog povezivanja, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj dana 16. veljače 2009. godine, donijelo sljedeću

ODLUKU

I. Daje se suglasnost trgovačkom društvu VIPnet d.o.o. na Standardnu ponudu pristupa mreži i međusobnog povezivanja VIPnet d.o.o. za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj od 11. veljače 2009. godine, koja je sastavni dio ove odluke.

II. Standardna ponuda iz točke I. primjenjuje se od 01. ožujka 2009. godine te ostaje na snazi do okončanja postupka analize mjerodavnih tržišta odnosno određivanja regulatornih obveza.

III. Ukida se privremeno rješenje Vijeća Agencije (klasa: UP/I-344-01/08-01/03311, urbroj: 376-11-08-02) od 23. prosinca 2008. godine.

IV. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je 19. prosinca 2008. godine pokrenula po službenoj dužnosti, sukladno članku 124. ZUP-a, postupak donošenja standardne ponude pristupa mreži i međusobnog povezivanja VIPnet d.o.o. za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj (dalje u tekstu: standardna ponuda).

S obzirom na činjenicu da je valjanost standardne ponude trebala prestati 31. prosinca 2008. godine, Vijeće Agencije je donijelo privremeno rješenje (klasa: UP/I-344-01/08-01/03311, urbroj: 376-11-08-02) od 23. prosinca 2008. godine, prema kojem »Standardna ponuda pristupa mreži i međusobnog povezivanja VIPnet d.o.o. za telekomunikacijske operatore i davatelje usluga ovlaštene za pružanje telekomunikacijskih usluga u Republici Hrvatskoj od 21. srpnja 2008. godine« ostaje na snazi do okončanja ovog upravnog postupka. Nadalje, Agencija je podneskom od 14. siječnja 2009. godine pozvala VIPnet d.o.o. (dalje u tekstu: Vipnet) da u standardnu ponudu unese određene izmjene te do 22. siječnja 2009. godine dostavi Agenciji standardnu ponudu usklađenu sa zatraženim izmjenama.

Slijedom navedenog, Vipnet je 22. siječnja 2009. godine dostavio Agenciji tekst standardne ponude (dalje u tekstu: standardna ponuda od 22. siječnja 2009. godine), ali nije uvrstio predložene izmjene, već je u tablici 3.1.1. standardne ponude od 22. siječnja 2009. godine naveo svoj prijedlog cijene usluge završavanja (terminacije) nacionalnih poziva i razdoblje primjene.

Budući da Vipnet nije uvrstio predložene izmjene u standardnu ponudu, Vijeće Agencije je rješenjem (klasa: UP/I-344-01/08-01/03311, urbr.: 376-11-08-5) od 26. siječnja 2009. godine naložilo Vipnetu da u roku od 8 dana u tekst standardne ponude od 22. siječnja 2009. godine unese određene izmjene te takvu ponudu dostavi Vijeću Agencije radi izdavanja suglasnosti.

Vipnet je 11. veljače 2009. godine dostavio standardnu ponudu. Uvidom u tekst standardne ponude utvrđeno da je Vipnet postupio po navedenom rješenju Vijeća Agencije odnosno da je standardna ponuda u skladu sa Zakonom i podzakonskim propisima. Stoga je Vijeće Agencije temeljem članka 128. stavka 2. ZEK-a, članka 12. stavka 1. točke 5. i stavka 3., članka 56. stavka 4. Zakona i članka 202. ZUP-a, odlučilo kao u točkama I. i II. ove odluke.

Temeljem članka 217. stavka 3. ZUP-a ukinuto je privremeno rješenje Vijeća Agencije (klasa: UP/I-344-01/08-01/03311, urbroj: 376-11-08-02) od 23. prosinca 2008. godine, te je Vijeće Agencije odlučilo kao u točki III. ove odluke.

Sukladno članku 14. stavku 4. ZEK-a Vijeće Agencije odlučilo je kao u točki IV. odluke te će se ista objaviti u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/03311

Urbroj: 376-11-08-07

Zagreb, 16. veljače 2009.

Predsjednik Vijeća Agencije
Gašper Gaćina, dipl. ing. el., v. r.

[Standardna ponuda
pristupa mreži i međusobnog povezivanja](dodatni/400449.pdf)

[VIPnet d.o.o.](dodatni/400449.pdf)

[za telekomunikacijske operatore i davatelje usluga ovlaštenih
za pružanje telekomunikacijskih usluga u Republici Hrvatskoj](dodatni/400449.pdf)

Odluka, NN 42/2009-960